Document ID: 32003D0254

32003D0254
L 095/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 19 декември 2002 година
относно сключването на Споразумение под формата на размяна на писма между Европейската общност и Съединените американски щати относно изменение на концесиите по отношение на зърнените култури, предвидени в списъка СХL на ЕО, приложен към ГАТТ 1994 година
(2003/254/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 във връзка с член 300, параграф 2, първа алинея, първо изречение от него,
като взе предвид предложението на Комисията,
като има предвид, че:
(1)
На 26 юли 2002 г. Съветът упълномощи Комисията да открие преговори по член XXVIII от ГАТТ 1994 г. с оглед промяната на някои отстъпки за зърнени култури. Европейската общност съответно уведоми СТО на 26 юли 2002 г. за намерението си да промени определени концесии в списъка СХL на ЕО.
(2)
Комисията проведе преговори в консултация с Комитета, създаден по силата на член 133 от Договора и в рамките на директивите за преговори, издадени от Съвета.
(3)
Комисията договори със Съединените американски щати, които са член на СТО и имат съществен интерес в осигуряване на доставки, споразумение под формата на размяна на писма.
(4)
Споразумението под формата на размяна на писма между Европейската общност и Съединените американски щати следва да бъде одобрено.
(5)
За да гарантира цялостното прилагане на споразумението от 1 януари 2003 г. и предвид предстоящото изменение на Регламент (ЕИО) № 1766/92 на Съвета от 30 юни 1992 г. за общата организация на пазара на зърнени култури (1), Комисията следва да бъде упълномощена да приеме временни дерогации от този регламент.
(6)
Мерките, необходими за прилагане на настоящото решение, се приемат в съответствие с Решение 1999/468/EО на Съвета от 28 юни 1999 г. относно установяване на условията и реда за упражняване на изпълнителните правомощия, предоставени на Комисията (2),
ПРИЕ НАСТОЯЩОТО РЕШЕНИЕ:
Член 1
Одобрява се от името на Общността споразумението под формата на размяна на писма между Европейската общност и Съединените американски щати относно изменение на концесиите по отношение на зърнените култури, предвидени в списъка СХL на ЕО, приложен към ГАТТ 1994 г.
Текстът на споразумението е приложен към настоящото решение.
Член 2
Комисията може, доколкото е необходимо за осъществяване на пълното въвеждане в сила на настоящото споразумение до 1 януари 2003 г., да дерогира Регламент (ЕИО) № 1766/92, съгласно процедурата, посочена в член 3, параграф 2 от настоящото решение, до изменението на този регламент, но не по-късно от 30 юни 2003 г.
Член 3
1. Комисията се подпомага от Управителния комитет по зърнени култури, учреден по силата на член 23 от Регламент (ЕИО) № 1766/92.
2. При позоваване на настоящия параграф, се прилагат разпоредбите на членове 4 и 7 от Решение 1999/468/EО.
Срокът, определен в член 4, параграф 3 от Решение 1999/468/EО, е един месец.
3. Комитетът приема свой процедурен правилник.
Член 4
Председателят на Съвета се оправомощава да посочи лицето, упълномощено да подпише споразумението от името на Общността.
Съставено в Брюксел на 19 декември 2002 година.

Labels: 17
5
3
18
15